Хъэлифэхэм ящыщ гуэрым Мыщр (Египет) усакIуэхэр иригъэблэгъат. Зы щIалэжь, и дамэм кхъуэщын кумбыгъэ тету, псы къригъэхъуэну кIуэрэ пэт, мо усакIуэ гупым яхуозэ. Захегъэпшахъуэри, я гъусэу макIуэ. Къеблэгъахэр хъэлифэм егъэлеяуэ къигъэхьэщIэу здэщысхэм, мо лIы щыгъыныджэ бэлэбанэу кхъуэщын кумбыгъэ зыIыгъым тохуэ и нэр. ЙоупщI:
- Ухэт? СыткIэ дыбдэIэпыкъуфыну? – жеIэри.
ЩIалэр къопсалъэри жеIэ:
- Мы гупыр, я шы-уанэхэр зэщIакъузауэ,
Уи хы зыкъэзыIэтамкIэ къакIуэхэу щыслъагъум,
Си кхъуэщын кумбыгъэр сIыгъыххэти, сакъыдэкIуащ.
Арати, хъэлифэм унафэ ещI:
- Мы щIалэм и кхъуэщыным дыщэ-дыжьын из фщIы! – жеIэри.
Мобы дыщэр из хуащIауэ щилъагъум, зыхуэмышэч гуэрхэм: «Уа хъэлифэ! Мы щIалэр акъылкъым, былымкъым, мы ептам и пщIэр къыгурыIуэнукъым, ирипхъынурэ тIысыжынущ»,- жаIэну хуожьэ.
АрщхьэчIэ хъэлифэм : «Ар езым и былымщи, зэрыхуей ищIыну хуитщ»,- жеIэри, зарегъэущэху.
ХьэщIэ гупыр къежьэжа иужь, мо щIалэр уэрамым дохьэри, и нэ къыфIэнэу зыхуигъэфащэм яритурэ, дыщэ кхъуэщыныр еунэщI. Ар зэхэзыхыжа хъэлифэм къыррегъаджэри йоупщI Iуэхур зэрыщытымчIэ. ЩIалэми жэуап кърет:
- ФIыр зи бэу диIэхэр я былымкIэ къыдотэ.
Дэри фIыр зи бэу диIэхэм я былымкIэ дотэж.
А жэуапыр егъэлеяуэ зигу ирихьа хъэлифэм аргуэру унафэ ещI:
- Мы щIалэм и кхъуэщыныр пщIэнейрэ из хуэфщI, - жеIэри.
ЩIалэри къопсалъэри КъурIэным щыщ псалъэуха жеIэ:
«Iэлхьэсэнэту бигьэшри Iэмсалихьа» - «лэжьыгъэфIым къыпэкIуэр хуэдипщIщ».
Аращи:
ЦIыхур зыхущыIэр цIыхуращ,
ПщIэ мыгъэкIуэдыныгъэ я зэхуаку дэлъыху.
Гугъури тыншри ехъулIэгъуэрэ къыщыщIыгъуэрэчIэщи, блочI.
Псэ зыIутым я нэхъ упсэрейр сыт хуэдэлIра, жыпIэмэ,
Зи IэдакъэщIэчIчIэ цIыху цIыкIум я гузэвэгъуэ дэчIращ.
ФIы лэжьыныгъэчIэ Iэбэныр щызэпумыгъэу зым и дежи,
КъыбгурыIуэу екIуэкIыху махуэхэр зэрычэзур.
Уигу игъэлъ Алыхь IэщIагъэм и дахагъыу уэ узыщIар:
ЦIыхухэр уэ пхуэныкъуэрэ, уэ ахэм уахуэмыныкъуэу.
Гуп дапщэ щыIэ лIэжахэу, ауэ ялэжьар мылIауэ,
Гуп дапщи щыIэ псэухэу, ауэ цIыхум я деж щылIауэ.
Хьэрыпыбзэм къизыхар ГУАЩОКЪУЭ Абдулщ.
